**Predkladacia správa**

Materiál „*Návrh na vyslovenie súhlasu s prítomnosťou zahraničných ozbrojených síl na území Slovenskej republiky v súvislosti s ich pôsobením v tíme pre integráciu síl NATO/NATO Force Integration Unit“* predkladá minister obrany Slovenskej republiky na rokovanie vlády Slovenskej republiky ako iniciatívny materiál a na základe článku 86 písm. l) Ústavy Slovenskej republiky podlieha vysloveniu súhlasu Národnou radou Slovenskej republiky.

Na zasadnutí ministrov obrany členských krajín Organizácie Severoatlantickej zmluvy dňa 5. februára 2015 bol deklarovaný záujem Slovenskej republiky o vytvorenie NFIU (NATO FORCE INTEGRATION UNIT/*tím pre integráciu síl NATO*) na území Slovenskej republiky. Koncept tímov pre integráciu síl NATO predstavuje jeden z implementačných nástrojov Akčného plánu pripravenosti NATO.

Podmienky zabezpečenia prítomnosti zahraničných ozbrojených síl na území Slovenskej republiky v rámci NFIU budú upravené osobitnými zmluvnými dokumentmi, ktoré budú uzatvorené v nadväznosti na vyslovenie súhlasu Národnej rady Slovenskej republiky. Na základe rozhodnutia Severoatlantickej rady bude NFIU aktivované ako medzinárodné vojenské veliteľstvo, na ktoré sa bude vzťahovať Protokol o statuse medzinárodných vojenských veliteľstiev zriadených podľa Severoatlantickej zmluvy (uverejnené v Zbierke zákonov Slovenskej republiky pod číslom 551/2004) a teda vo vymedzenom rozsahu aj Zmluva medzi štátmi, ktoré sú zmluvnými stranami Severoatlantickej zmluvy, vzťahujúcej sa na status ich ozbrojených síl (uverejnené v Zbierke zákonov Slovenskej republiky pod číslom 566/2004).

V súčasnosti o pozície v NFIU na území Slovenskej republiky prejavili záujem Česká republika, Spojené štáty americké, Nemecká spolková republika, Maďarsko, Poľská republika, Turecká republika a Rumunsko.

Predmetný návrh bol posudzovaný v rámci medzirezortného pripomienkového konania a na rokovanie vlády Slovenskej republiky sa predkladá bez rozporov.

Z dôvodu, že podmienky pôsobenia ozbrojených síl členských štátov NATO budú riešené osobitnými zmluvnými dokumentmi, predložený materiál nemá finančný, ekonomický, environmentálny vplyv, ani vplyv na zamestnanosť alebo podnikateľské prostredie.

Predložený návrh schválila vláda Slovenskej republiky na svojom rokovaní 28. októbra 2015 uznesením č. 584/2015.